钦定古今图书集成/明伦汇编/官常典/第359卷 > 袁化中
## 钦定古今图书集成/明伦汇编/官常典/第359卷 > 袁化中

按《明外史》本传：“化中，字民谐，武定人。万历三十五年进士。历知内黄、泾阳，有善政。泰昌元年擢御史。时熹
宗冲龄践阼，上无母后，宫府危疑。化中上疏曰：‘方今
二帝见背，两宫早离，母仪之选未行，讲幄之臣未列，
陛下实孑然孤立耳。谁为伺饮食而候兴居，谁为屏
冶容而节劳逸？辅臣方从哲占籍京师，近习中涓，皆
其梓里，贤愚邪正，闻见必真。倘杜朋比而寄忠诚，正
老成之责任也。乃从哲自柄政以来，无一言不落人
后，无一事不来指摘’。”先皇晏驾，众议移宫，从哲草一
揭示众臣，欲廷臣共言。及廷臣有言，而从哲之揭反
纳袖中。事在不疑，犹怀观望，岂大臣之义？李可灼轻
进红丸，治以庸医杀人罪，彼亦何辞？“乃始议赏金，继
议养疾，明明国宪，轻为倒置。总之从哲生平以模棱
废军国之务，以委靡酿衰替之风。自今国步多艰，勿
复仍前泄泄，天下事尚可为也。”报闻。天启元年二月，
疏陈时事可忧者八：曰宫禁渐弛，曰言路渐轻，曰法
纪渐替，曰贿赂渐章，曰边疆渐坏，曰职掌渐失，曰宦
官渐盛，曰人心渐离。语皆剀切。出按宣、大，以忧归。服
除，起掌河南道。杨涟劾魏忠贤，化中亦率同官上疏
曰：“忠贤障日蔽月，逞威作福，视大臣如奴隶，斥言官
若孤雏，杀内廷、外廷如草菅。朝野共危，神人胥愤。特
陛下未之知，故忠贤犹有畏心。今涟已侃词入告矣。
陛下念潜邸微劳，或贷忠贤以不死，而忠贤实自惧
一死。惧死之念深，将挺而走险，骑虎难下，臣恐其横
逞之毒，不在缙绅，而即在陛下。陛下试思深宫之内，
可使多疑多惧之人日侍左右，而不为防制哉？”疏入，
忠贤大恨。锦衣陈居恭者，忠贤爪牙也，为涟所论及，
亦攻忠贤自解。化中特疏劾之，落其职。毛文龙献俘
十二人，而稚儿、童女居其八，化中力请释之，因言文
龙叙功之滥。忠贤素庇文龙，益不悦。崔呈秀按淮、扬，
赃私狼藉，回道考核，化中据实上之，崔呈秀大恨。会
谢应祥廷推被讦，化中与其事。呈秀遂嗾忠贤，贬化
中秩，调之外。已，窜入汪文言狱词中，逮下诏狱。呈秀
令许显纯坐以杨镐、熊廷弼贿六千，酷刑考掠，于狱
中毙之。崇祯初，赠太仆卿，官其子。福王时，追谥“忠愍。”